Úvod

Kristus hovorí:

Týchto štrnásť krokov, ktoré sa teraz chystáš urobiť, neprejdeš sám. Budem kráčať s tebou. Hoci ty si ty a ja som ja, v skutočnosti sme jedno. Preto aj moja krížová cesta spred dvetisíc rokov a tvoja terajšia cesta sú tiež jedno. Všimni si však tento rozdiel: Môj život bol neúplný, kým som ho nekorunoval svojou smrťou. Tvojich štrnásť krokov bude úplných, až keď ich korunuješ svojím životom.

Prvé zastavenie

Pán Ježiš je odsúdený na smrť

Klaniame sa ti, Kriste, a dobrorečíme ti.
Lebo si svojím krížom vykúpil svet.

Kristus hovorí:

V Pilátovom rozsudku, moje drahé dieťa, vidím vôľu svojho Otca. Aj keď je Pilát nespravodlivý, má nado mnou pozemskú moc. A tak, hoci som Boží Syn, poslúcham.

Ak som sa ja mohol skloniť pred vôľou svojho Otca, dokážeš sa podriadiť aj ty, dokonca i vtedy, keď sa ocitneš tvárou v tvár nespravodlivosti?

Odpovedám:

Môj Pane Ježišu, teba poslušnosť stála život. Mňa to stojí úkon vlastnej vôle – nič viac – a predsa je pre mňa také ťažké skloniť sa. Odstráň mi klapky z očí, aby som videl,
že ty si ten, ktorého poslúcham.

Ukrižovaný Ježišu, zmiluj sa nad nami.
Aj nad dušami v očistci.